b'\n_START_ARTICLE_\nAnagram\n_START_PARAGRAPH_\nAnagr\xc3\xa1m ali premet\xc3\xa1nka (gr\xc5\xa1ko ana- - nazaj + graphein - pisati) nastane s permutacijo \xc4\x8drk v besedi ali frazi, tako da dobimo drugo besedo ali frazo, ki ima neki pomen (glej tudi metateza). Besede, ki jih dobimo z anagramiranjem so lahko na kak zanimiv na\xc4\x8din povezane s prvotnimi ali pa tudi ne._NEWLINE_Primer leto = telo, mentor = monter._NEWLINE_Poseben primer anagramov so palindromi, anagrami, ki se nazaj in naprej preberejo enako: potop, kisik, perica re\xc5\xbee raci rep._NEWLINE_Kraj\xc5\xa1e besede imajo navadno ve\xc4\x8d anagramov: vrana = varan (tropski ku\xc5\xa1\xc4\x8dar) = Anvar (el Sadat) = Varna (pristani\xc5\xa1\xc4\x8de v Bolgariji) = ravan. Po drugi strani pa je za dalj\xc5\xa1e besede te\xc5\xbeje najti anagram: destilarna = nadrealist\n_START_SECTION_\nZgodovina\n_START_PARAGRAPH_\n\xc5\xbde stari Grki so sestavljali anagrame, pesnik Likofron naj bi iz \xc4\x8drk svojega vladarja Ptolemaios sestavil apo melitos (gr\xc5\xa1ko meden) in imena njegove \xc5\xbeene Arsinoe pa Ion eras (Herina ljubljenka)._NEWLINE_Poznani so anagrami v latin\xc5\xa1\xc4\x8dini. \xc2\xbbAve Maria, gratia plena, Dominus tecum\xc2\xab\xc2\xa0(Sveta Marija, milosti polna, Gospod je s teboj) je tako spremenjena v\xc2\xa0\xc2\xbbVirgo serena, pia, munda et immaculata\xc2\xab\xc2\xa0(Svetla devica, \xc4\x8dista in brezmade\xc5\xbena). Med drugimi je odgovor na Pilatovo vpra\xc5\xa1anje,\xc2\xa0\xc2\xbbQuid est veritas?\xc2\xab\xc2\xa0(Kaj je resnica?), namre\xc4\x8d,\xc2\xa0\xc2\xbbEst vir qui adest\xc2\xab\xc2\xa0(To je \xc4\x8dlovek, ki je tu.); in transpozicija\xc2\xa0\xc2\xbbHoratio Nelson\xc2\xab\xc2\xa0v\xc2\xa0\xc2\xbbHonor est a Nilo\xc2\xab\xc2\xa0(Latinsko \xc4\x8dast z Nila).\n_START_SECTION_\nProgramiranje\n_START_PARAGRAPH_\nUgotavljanje ali sta dve besedi anagrama je pogosta programerska naloga.\n_START_SECTION_\nUgankarstvo\n_START_PARAGRAPH_\nV ugankarstvu se anagram uporablja pogosto, kot samostojna uganka ali kot del drugih ugank. Anagram je lahko uporabljen v stavku, pogosto pa tudi v verzih._NEWLINE_Nekaj primerov ugankarja Pavla Gregorca: DAN JE LE\xe2\x80\xa6 za po\xc4\x8ditek! (re\xc5\xa1itev nedelja)_NEWLINE_OBVLADA TO NERODA? Saj to ne bo res, Da obvlada \xc5\xa1port, Ki je ples teles. (re\xc5\xa1itev orodna telovadba)._NEWLINE_A BLATNO jezero na Mad\xc5\xbearskem? Seveda, njegovo originalno ime. (re\xc5\xa1itev Balaton)_NEWLINE_Posebej zanimivi so tematski anagrami, kjer so pojmi med seboj povezani: Amur = Ruma = Mura in Bari = Ibar._NEWLINE_Znanje anagramiranja je zelo uporabno pri igri scrabble, kjer imamo na volj sedem \xc4\x8drk, ki jih sku\xc5\xa1amo premetati in namestiti na igralno plo\xc5\xa1\xc4\x8do, tako da nam prinesejo \xc4\x8dim ve\xc4\x8d to\xc4\x8dk.'